b'\n_START_ARTICLE_\nZelena rega\n_START_SECTION_\nTelesne zna\xc4\x8dilnosti\n_START_PARAGRAPH_\nZelena rega je velika od 4 do 5 cm in ima gladko ko\xc5\xbeo. Telo je obi\xc4\x8dajno \xc5\xbeivo zeleno, vendar lahko barvo telesa prilagaja barvi okolice, zato je lahko celo sive ali rjave barve s temnej\xc5\xa1imi pikami. Na konicah prstov ima pove\xc4\x8dane zaobljene blazinice z oprijemalnimi plo\xc5\xa1\xc4\x8dicami. Samec je manj\xc5\xa1i od samice in ima rumeno grlo, samica je veliko ve\xc4\x8dja, njeno grlo pa je belo._NEWLINE_Paglavci imajo o\xc4\x8di ob strani trupa. Hrbtni del repnega grebena je visok in se za\xc4\x8dne \xc5\xbee na sprednjem delu telesa. Telo je obi\xc4\x8dajno rumenkasto, z zlato obarvanim trebuhom.\n_START_SECTION_\n\xc5\xbdivljenjski prostor\n_START_PARAGRAPH_\nOdrasle osebke najdemo na gozdnih obronkih, na travnikih z vi\xc5\xa1jo vegetacijo ali v mejicah. Paglavce najpogosteje najdemo v velikih mlakah z obilico rastlinja, v\xc4\x8dasih pa tudi v manj\xc5\xa1ih lu\xc5\xbeah ali kanalih. Izogibajo se vodam, v katerih so ribe.\n_START_SECTION_\nRazmno\xc5\xbeevanje\n_START_PARAGRAPH_\nParijo se med aprilom in junijem. Kot ve\xc4\x8dina dvo\xc5\xbeivk je tudi zelena rega v \xc4\x8dasu razmno\xc5\xbeevanja vezana na vodo. Pred parjenjem se samci ogla\xc5\xa1ajo in jih lahko sli\xc5\xa1imo nekaj kilometrov dale\xc4\x8d. Mrest vsebuje okoli 900 jaj\xc4\x8dec. Mrestov premer je okoli 2\xe2\x80\x933\xc2\xa0cm in je pritrjen na vodno rastlinje. V 10 dneh se razvijejo paglavci.'